Retten fandt det ikke bevist, at der var tale om æresvold, da en 25-årig i april måned piskede sin 19-årige lillesøster med en ledning. Han fik 8 måneders ubetinget fængsel for vold og vidnetrusler og skal ikke udvises af landet, som anklageren ellers havde nedlagt påstand om. - Vi kan ikke med sikkerhed sige, hvad motivet til overfaldet har været, sagde dommeren, efter at have læst dommeren op. Anklagemyndigheden havde forlangt minimum ét års fængsel. - Jeg har sådan lidt en "midt imellem" fornemmelse. Det er jo en "hverken-eller dom", siger politianklager Peter Rask efter domsfældelsen. Den 25-årige valgte at modtage dommen på stedet, hvorefter han og hele hans familie brød ud i gråd. - I min 26 år lange karriere har jeg aldrig oplevet en sag som denne. Hele vejen igennem har hverken den tiltalte, den forurettede eller vidnerne villet hjælpe til med opklaringen, siger Peter Rask. Den 19-årige søster har igennem sagens forløbet ikke villet vidne i retten eller give forklaringer til politiet. Hun og familien har forsøgt at trække sagen tilbage. Desuden har der været adskillige forsøg på at kommunikere med den 25-årige, imens han har siddet varetægtsfængslet. Under bevisførelsen i onsdags blev en telefonaflytning afspillet i retten. Lydoptagelsen er fra den tiltaltes telefon under en samtale med familien efter voldsepisoden havde fundet sted. "Det er godt at jeg har slået hende. Hun er billig. Jeg vil skære hul i hende, den lortespiser", lød oversættelsen af det, den tiltalte sagde på politiets lydoptagelse. Men retten i Aalborg mente altså, at der ikke med sikkerhed var tale om et motiv, der havde med ære at gøre. Anklagemyndigheden overvejer nu, om sagen skal ankes.

Opsummering:
En 25-årig mand fra Hadsund er blevet idømt 8 måneders fængsel for groft overfald på søster samt vidnetrusler.